“አስዋንን በግል የሚያስተዳድር አካል ሕዳሴ ግድብን ካንተ ጋር ላስተዳድር ቢል አያስኬድም”አምባሳደር ዲና ሙፍቲ የውጭ ጉዳይ ሚኒስቴር ቃል አቀባይ
አዲስ አበባ ፦ አስዋንን በግል የሚያስተዳድር አካል ሕዳሴ ግድብን ካንተ ጋር ላስተዳድር ቢል እንደማያስኬድ ዓለምአቀፍ ሕግም እንደማይፈቅድ የውጭ ጉዳይ ሚኒስቴር ቃል አቀባይ አምባሳደር ዲና ሙፍቲ አስታወቁ። አምባሳደር ዲና የሳምንቱን አበይት ፖለቲካዊና ኢኮኖሚያዊ የዲፕሎማቲክ ክንውኖች አስመል ክተው ለጋዜጠኞች በሰጡት መግለጫ፤ የታላቁን ህዳሴ ግድብ አስመልክተው ፣አስዋንን በግል የሚያስተዳድር አካል ሕዳሴ ግድብን ካንተ ጋር ላስተዳድር ቢል አያስኬድም። ዓለምአቀፍ ሕጉም አይፈቅድም። እንዲህ አይነት ነገሮች ላይ ልዩነቶች አሉ ብለዋል።የታችኛው ተፋሰስ አገራት በሕዳሴ ግድብ ላይ የሚያሳዩት የእግር መጎተት ግድቡ ስለሚጎዳቸው ሳይሆን ግድቡን የማስተጓጎል ወይም የማስቆም ዓላማ ስላላቸው እንደሆነም አስታወቀዋል። የታላቁ ሕዳሴ ግድብ የሶስትዮሽ ድርድር ከአንድ ወር መቋረጥ በኋላ ባለፈው እሁድ በሶስቱ አገራት የውጭ ጉዳይና የውሃ ሚኒስትሮች አማካኝነት ዳግም መጀመሩን ከሳምንቱ አበይት ዲፕሎማሲያዊ ክንውኖች መካከል አንዱ እንደ ነበርም ጠቁመዋል።በድርድሩ በደቡብ አፍሪካ አስተባባሪነት በአፍሪካ ኅብረት በተሰየሙ የባለሙያዎች ቡድን የቀረበውን የድርድር ሰነድ ኢትዮጵያና ሱዳን ሲቀበሉት ግብፅ እንዳልተቀበለችው አስታውቀዋል።እስካሁን በሶስትዮሽ ድርድሩ በተደረጉ ስምምነቶች ልዩነትና አንድነቶች በባለሙያዎች እንዲቀርቡ ስምምነት መደረሱን ገልፀው፤ ዳሩ ግን የባለሙያዎቹ ቡድን ከትናንት በስቲያ ሊያደርገው የነበረው ውይይት የሱዳን ተሳታፊዎች ባለመታደማቸው አለመካሄዱን ገልጸዋል።በቀሪ ቀናትም ውይይቶችን አድርገው በመጪው እሁድ በሚካሄደው ድርድር እንደሚያቀርቡ አመልክተዋል።ለዓመታት በዘለቀው የሶስቱ አገራት ድርድር 80 በመቶ መግባባት ላይ እንደተደረሰ፤ በተለይም በውሃ አሞላል ረገድ እንደየወቅቱ ሁኔታ የታችኛውን ተፋሰስ አገራት በማይጎዳ አግባብ ግድቡን ለመሙላት ኢትዮጵያ መስማማቷን አምባሳደር ዲና ገልፀዋል። በግድቡ ላይ መሰረታዊ ልዩነቱ በግድቡ ስራ አመራርና ኦፕሬሽን ላይ እንደሆነ ገልጸው፤ አስዋን ግድብን ግብጽ ራሷ እንደምታስተዳድረው ሁሉ ኢትዮጵያም በራሷ ግድብ ስራ አመራር ላይ አትደራደርም ብለዋል።‘ኢትዮጵያ የተፈጥሮ ጸጋዋን መጠቀም መብቷ በመሆኑ የውሃ ተጠቃሚነት ላይ ፎርፌ አትሰጥም’ ያሉት ቃል አቀባዩ፤ የአገራቱ ፍላጎት ከዓለም አቀፍ ሕጎች ጋር የተቃረነ እንደሆነ አመልክተዋል።የአስዋንን ግድብ የሚያስተዳድረው የግብጽ መንግስት ነው፤ ግብጻዊ ነው። ስለዚህ ኢትዮጵያ ውስጥ ያለን የሕዳሴ ግድብን፣ የተከዜ ግድብን ወይም ሌላ ግድብ የሚያስተዳድረው ኢትዮጵያዊ ነው። በዛ ላይ ብዥታ ሊኖር አይችልም ብለዋል። በድንበር አካባቢ ከሱዳን ዳር ስላለው ጉዳይ በሰጡት ማብራሪያም ኢትዮጵያ አሁንም ቢሆን ከጦርነት ይልቅ ቀደም ሲል ወደተጀመረው በሰላማዊ መንገድ የድንበር ማካለል ስራዎችን ማስቀጠል እንደምትመርጥ ገልጸዋል።በአንዳንድ የሱዳን ባለስልጣናት በኩል ኢትዮጵያ በሰሜን ኢትዮጵያ ሕግ ማስከበር ላይ በነበረችበትና ሠራዊቷም ከሱዳን ጦር ጋር ባልተዋጋበት ሁኔታ በግብታዊነት አለአግባብ ገፍተው በመግባት በአርሶ አደሩ ላይ ጉዳት ማድረሳቸው ሳያንስ የመሬት ይገባኛል ጥያቄ እያነሱ መሆኑንም ጠቁመዋል።ኢትዮጵያ የሁለቱን አገራት መተጋገዝ እንጂ ግጭት እንደማትሻ፤ በአንጻሩ ለትልቁ ስዕል በማሰብ ትዕግስት ብትመርጥም ሉዓላዊነቷን አትሸጥም ብለዋል።ያለአግባብ መያዝ ብቻ ሳይሆን ፣ እዛ አካባቢ ሕዝብ መጉዳት ብቻ ሳይሆን በአንዳንድ ከፍተኛ ባለስልጣናት በኩል ከዚህ በኋላ የኛ ጉዳይ ይሄ ነው፣ ድንበራችን ይሄ ነው፣ ወደሌላ አንሄድም፣ አንለቅም የሚል አዝማሚያ መንጸባረቁን አስታውቀዋል። “በኢትዮጵያ በኩል እየተባለ ያለው ወደነበረው እንመለስ ነው። ወደነበረው እንመለስና የማካለሉን ነገር ግን ቁጭ ብለን በጀመርነው ሳይንሳዊ በሆነ መንገድ ኤክስፐርቶችን አሰማርተን በደንብ እንስራው ነው” ብለዋል።በኢትዮጵያ በኩል ያለውን
ችግር በሠላም እንፈታዋለን
የሚል ተስፋ አልተሟጠጠም
ያሉት አምባሳደሩ፤ ነገር
ግን ይሄ መንግስት
የሕዝባችንም ሆነ የቀደመ
ሉዓላዊነቱን ዝም ብሎ
መንገድ ላይ እንደሸቀጥ
አስቀምጦ የሚሄድ እንዳልሆነ
አስታውቀዋል። ምክትል ጠቅላይ ሚኒስትርና የውጭ ጉዳይ ሚኒስትር ደመቀ መኮንን ከትግራይ ክልል የሕግ ማስከበር ዘመቻን በተመለከተ በአዲስ አበባ ለሚገኙ የአውሮፓ ሕብረት ተወካይና ለሕብረቱ አባል አገራት አምባሳደሮች የሰጡትን ማብራሪያም አስመልክተው፤ የሕግ ማስከበር ዘመቻው ከተጠናቀቀ በኋላ በክልሉ መልሶ የማቋቋም ስራዎች፣ ሰብዓዊ ድጋፍ፣ ተፈናቃዮችን የመመለስ ስራዎችና ያጋጠሙ ችግሮችን በግልጽ ማስገንዘባቸውን ገልጸዋል።የሕግ ማስከበር ተልዕኮውን ተከትሎ የሚና ፈሱ የተሳሳቱ ትርክቶች እንዳሉ ጠቅሰው፤ አምባሳደሮቹም ለየመንግስታቸው መሬት ላይ ያለውን እውነታ እንዲያስረዱ ስለመጠየቃቸውም ጠቅሰዋል።ከአውሮፓ ሕብረት ተወካይ ባሻገር ማብራሪያ ከተሰጣቸው የአውሮፓ አገራት መካከል የእንግሊዝ፣ የአየርላንድ፣ የስዊድንና የስዊዘርላንድ አምባሳደሮች እንደሚገኙበትም አመልክተዋል።አምባሳደሮቹም አገራቱ ከኢትዮጵያ ጋር ያላቸውን ጠንካራ የልማት አጋርነት ማስቀጠል እንደሚሹና የተሰጣቸውን የተሳሳተ ትርክት የማረም የቤት ስራ እንደሚወጡ ቃል ስለመግባታቸው አብራርተዋል።አዲስ መን ታህሳስ
28/2013